དེ་ནས་སྐུ་ཚབ་དོན་གཅོད་ཁང་གི་དོན་གཅོད་བསྐོ་ཕྱོགས་དང་འབྲེལ་བའི་སྐོར་ང་རང་གི་ཤེས་ཚོད་ཅིག་ཞུ་བར་སྤྲོ་བས་དེ་ལ་ཕྱོགས་ཞེན་དང་འཐེན་འཁྱེར་གྱི་ཀུན་སློང་གང་ཡང་མེད་པར།གནས་དོན་འདི་འདྲའི་ཁྲོད་ངེད་ཚོ་ལ་བཀའ་དྲིན་གཞལ་དུ་དཀའ་བ་༸རྒྱལ་བ་དོན་གྱི་བདག་པོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཟུར་ཟ་མི་འགྲོ་བའི་ཐད་ཚང་མས་གཟབ་པར་འཚལ།ཚང་མས་ཐུགས་སྣང་བྱུང་ཡོད་ཤག་ལགས།སྐུ་ཚབ་དོན་གཅོད་ཁང་གི་ལས་ཁུངས་ཀྱི་ཁ་བྱང་ཐོག་༸རྒྱལ་བ་རིན་པོ་ཆེའི་ཡིག་ཚང་ཞེས་རྒྱུན་དུ་འགོད་ཀྱི་ཡོད་པ་དེ།༸རྒྱལ་བ་རིན་པོ་ཆེ་ཁོང་རང་གིས་ཐུགས་འདོད་ལྟར་ཆབ་སྲིད་དང་སྒྲིག་འཛུགས་སྟངས་འཛིན་བྱེད་མཁན་ནང་སྐུ་དབང་འཐོབ་ཐབས་རྩ་ནས་མིན་པར།དོན་དུ་སྐུ་ཚབ་དོན་ཁང་ཁག་གི་ལས་དོན་ཚགས་ཚུད་ཡོང་བ་དང་།ལྷག་པར་དུ་དིལླཱི་དོན་ཁང་ལྟ་བུ་ཡིན་ན་༸རྒྱལ་བ་རིན་པོ་ཆེའི་མཚན་གནས་མ་ཁུར་ན་ལས་དོན་སྒྲུབ་ཐབས་དཀའ་བས།བོད་མིའི་སྒྲིག་འཛུགས་ཀྱི་ངོས་ནས་༸རྒྱལ་བ་རིན་པོ་ཆེར་རེ་སྐུལ་ཞུས་ཏེ་མཚན་གནས་མུ་མཐུད་འཇོག་འཐུས་ཆོག་པའི་བཀའ་འཁྲོལ་ཞུས་ཡོད་སྙམ།གཞན་ཡང་༸གོང་ས་མཆོག་གི་བཀའ་སློབ་ཁག་ཅིག་ནང་གལ་ཏེ་ངའི་མཚན་གནས་མུ་མཐུད་མ་བཞག་ཀ་མེད་ཡིན་ས་རེ་ཟུང་ལ་མ་གཏོགས།ངའི་མཚན་གནས་མུ་མཐུད་བེད་སྤྱོད་མ་བྱས་ན་ལེགས་ཚུལ་བཀའ་ཕེབས་ཡོད་སྙམ།དེས་ན་སྐུ་ཚབ་དོན་ཁང་ཁག་གི་ལས་དོན་དག་༸གོང་ས་མཆོག་གི་ཆེ་མཐོང་ཐོག་ནས་སྒྲུབ་བཞིན་ཡོད་ན།ཁོང་གི་མཚན་གནས་རྗེས་འབྲེལ་རྐྱེན་གྱིས་དོན་གཅོད་བསྐོ་གཞག་དང་།ལྷག་པར་དུ་དོན་གཅོད་མུ་མཐུད་གནས་དགོས་མིན་ཐད་༸གོང་ས་མཆོག་ནས་བཀའ་ཕེབས་རུང་དེར་སུས་ཀྱང་སྡང་ཟུག་ཕར་ཞོགཐ་ན་དེ་ལ་སྐྱོན་བརྗོད་དང་བསམ་ཚུལ་ཡང་འདོན་རྒྱུ་ལྷག་མེད་སྙམ།